Document ID: 32011R0964
Publication Date: 2011-09-26

Title and Content:
UREDBA SVETA (EU) št. 964/2011
z dne 26. septembra 2011
o določitvi ponderjev, ki se uporabljajo od 1. julija 2010 za osebne prejemke uradnikov, začasnih uslužbencev in pogodbenih uslužbencev Evropske unije, ki delajo v tretji državi
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 336 Pogodbe,
ob upoštevanju Kadrovskih predpisov za uradnike in Pogojev za zaposlitev drugih uslužbencev Evropskih skupnosti, določenih z Uredbo Sveta (EGS, Euratom, ESPJ) št. 259/68 (1), in zlasti prvega odstavka člena 13 Priloge X k tej uredbi,
ob upoštevanju predloga Evropske komisije,
ob upoštevanju naslednjega:
(1)
Treba je upoštevati spremembe življenjskih stroškov v državah zunaj Unije in zato določiti ponderje, ki se od 1. julija 2010 uporabljajo za osebne prejemke uradnikov, začasnih uslužbencev in pogodbenih uslužbencev Unije, napotenih v tretje države, ki se izplačajo v valuti njihove države napotitve.
(2)
Ponderji, ki so se uporabili za plačilo na podlagi Uredbe Sveta (EU) št. 768/2010 (2), imajo lahko za posledico pozitivne ali negativne prilagoditve osebnih prejemkov z veljavnostjo za nazaj.
(3)
Predvideti bi bilo treba naknadno doplačilo, če se zaradi novih ponderjev osebni prejemki zvišajo.
(4)
Treba bi bilo določiti povračilo preveč izplačanih zneskov za obdobje med 1. julijem 2010 in začetkom veljavnosti te uredbe, če se zaradi novih ponderjev osebni prejemki znižajo.
(5)
Določiti bi bilo treba, da je to povračilo možno za obdobje največ šest mesecev pred datumom začetka veljavnosti te uredbe in da se lahko njegovi učinki razporedijo na obdobje največ dvanajst mesecev od tega datuma, podobno kot je predvideno za ponderje, ki se uporabljajo znotraj Unije za osebne prejemke in pokojnine uradnikov ter drugih uslužbencev Unije -
SPREJEL NASLEDNJO UREDBO:
Člen 1
Ponderji, ki se od 1. julija 2010 uporabljajo za osebne prejemke uradnikov, začasnih uslužbencev in pogodbenih uslužbencev Unije, ki so napoteni v tretje države, izplačane v valuti države zaposlitve, so navedeni v Prilogi.
Menjalni tečaji, ki se uporabljajo za izračun teh osebnih prejemkov, so določeni v skladu z izvedbenimi pravili Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in ustrezajo tečajem, ki se uporabljajo 1. julija 2010.
Člen 2
1. Institucije izvedejo retroaktivna plačila, če se osebni prejemki zvišajo zaradi ponderjev, prikazanih v Prilogi.
2. Institucije izvedejo za obdobje med 1. julijem 2010 in 29. septembrom 2011 negativne retroaktivne uskladitve osebnih prejemkov, če se osebni prejemki znižajo zaradi ponderjev, prikazanih v Prilogi.
Retroaktivne prilagoditve, ki pomenijo vračilo preveč izplačanih zneskov, so možne za obdobje največ šest mesecev pred 29. septembrom 2011. Povračilo se lahko razporedi na obdobje največ dvanajst mesecev od tega datuma.
Člen 3
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. septembra 2011

Classification:
Level 1 Topics: 100148
100146
100143
100153
100144
Level 2 Topics: 100199
100171
100235
100190
100174
Level 3 Topics: 3489
2491
5130
3273
2486
4256
All Topics: 1026
1048
2300
2902
3273
4390
5251